ทองคำปิดพุ่ง 13.5 ดอลล์
สัญญาทองคำตลาดนิวยอร์กปิดทะยานขึ้นแข็งแกร่งได้แรงหนุนจากสกุลเงินดอลลาร์สหรัฐที่อ่อนค่าลง
29 ก.พ. 2555

สัญญาทองคำตลาดนิวยอร์กปิดทะยานขึ้นแข็งแกร่งได้แรงหนุนจากสกุลเงินดอลลาร์สหรัฐที่อ่อนค่าลง 
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 13.5 ดอลลาร์ หรือ 0.8% ปิดที่ 1,788.4 ดอลลาร์ หลังจากเคลื่อนตัวในช่วง 1788.4 - 1785.0 ดอลลาร์
สัญญาทองคำพุ่งขึ้นแตะระดับสูงสุดในรอบ 3 เดือน หลังจากสกุลเงินยูโรและตลาดหุ้นสหรัฐปรับฐานขึ้น โดยยูโรได้แรงหนุนจากข่าวที่ว่า ธนาคารกลางยุโรป (อีซีบี) จะปล่อยเงินกู้ดอกเบี้ยต่ำรอบ 2 ระยะ 3 ปีให้กับธนาคารพาณิชย์เพื่อช่วยหนุนสภาพคล่องในระบบการธนาคารของภูมิภาค ซึ่งนักวิเคราะห์คาดกันว่าอีซีบีจะจัดสรรสภาพคล่องเข้าสู่ระบบการธนาคารในวงเงินราว 5 แสนล้านยูโร
เทรดเดอร์บางคนเชื่อว่า อีกปัจจัยหนึ่งที่ทำให้นักลงทุนแห่เข้าซื้อทองคำในวันอังคารนั้น มาจากความต้องการที่จะลงทุนเพื่อหลีกเลี่ยงปัญหาเงินเฟ้อหรือภาวะการอ่อนค่าของสกุลเงิน